
Številka: 0132-19/2026/3
Ljubljana, 25. avgust 2026


ZAPISNIK
51. redne seje Sveta za radiodifuzijo (v nadaljevanju: Svet), ki je bila v torek, 7. julija 2026, ob 16. uri na sedežu Sveta, v prostorih Agencije za komunikacijska omrežja in storitve Republike Slovenije, Stegne 7, v Ljubljani (II. nadstropje, velika sejna soba).
Prisotni člani Sveta: dr. Jurij Franc Tasič – predsednik, Gorazd Škrabar – namestnik predsednika, Jernej Markič (oddaljeno), Rok Felicijan Pristovšek, Matevž Vrhovšek.
Odsotni člani Sveta: Ljubomir Oberski, Igor Vovk.
Prisotni iz vabljenih organov: Andrej Ciglič (AKOS – oddaljeno), Boštjan Fabjan (AKOS).
Ostali prisotni: Mateja Grmek (AKOS) – sekretarka Sveta za radiodifuzijo.
Seja se je pričela ob 16.06 ob navzočnosti petih članov Sveta.
Sejo je vodil predsednik Sveta, dr. Jurij Franc Tasič, ki je uvodoma ugotovil, da je Svet ob prisotnosti petih članov sklepčen. 

K točki 1.: Določitev dnevnega reda 51. redne seje Sveta – predlog v sprejem
Sejo je sklical predsednik Sveta, ki je s sklicem predlagal dnevni red. Ker o dnevnem redu ni bilo razprave in nanj ni bilo podanih pripomb, je predsednik predlagal sprejetje naslednjega sklepa:
Sklep 1:
Svet sprejme s sklicem predlagani dnevni red 51. redne seje Sveta za radiodifuzijo:
1. Določitev dnevnega reda 51. redne seje Sveta – predlog v sprejem;
2. Potrditev zapisnika 50. redne seje Sveta – predlog v sprejem;
3. Potrditev zapisnika 11. korespondenčne seje Sveta – predlog v sprejem;
4. Seznam pomembnejših dogodkov za televizijski prenos – seznanitev;
5. Posvet Sveta za radiodifuzijo o tehnološkem razvoju radia in radijskih storitev v obdobju 2026–2035 – obravnava;
6. Razno.
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

K točki 2.: Potrditev zapisnika 50. redne seje Sveta – predlog v sprejem
Predsednik Sveta za radiodifuzijo je prisotne člane Sveta povabil k morebitnim pripombam na predloženo besedilo zapisnika. Posebne razprave k točki in pripomb na besedilo zapisnika ni bilo. Predsednik Sveta je predlagal sprejetje naslednjega sklepa:
Sklep 2: 
Potrdi se zapisnik 50. redne seje Sveta za radiodifuzijo v predloženem besedilu.
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

K točki 3.: Potrditev zapisnika 11. korespondenčne seje Sveta – predlog v sprejem
Predsednik Sveta za radiodifuzijo je prisotne člane Sveta povabil k morebitnim pripombam na predloženo besedilo zapisnika. Pojasnil je, da se skladno s 23. členom Poslovnika Sveta za radiodifuzijo (Uradni list RS, št. 14/07 in 92/15) sprejeti zapisnik objavi na spletni strani Sveta, arhivira in pošlje v vednost Ministrstvu za kulturo in AKOS-u. Ker je vsebina zapisnika 11. korespondenčne seje SRDF vezana izključno na naročilo storitve za delo SRDF, in sicer na naročilo orodja umetne inteligence za tehnično oziroma administrativno podporo delovanju SRDF, ki jo po ZMed-1 zagotavlja AKOS, je bilo izpostavljeno, da je smiselno, da se zapisnik 11. korespondenčne seje pošlje le na AKOS. Posebne razprave in pripomb na samo besedilo zapisnika 11. korespondenčne seje ni bilo. 
Nekateri člani Sveta so izpostavili, da si želijo tudi sami možnost uporabe orodja ChatGPT Business z namenom izboljšanja učinkovitosti pri delu SRDF ter da naj se poleg predsedniku omogoči dostop do navedenega orodja tudi namestniku predsednika oziroma še kakšnemu članu. V zvezi z navedenim je bil na seji sekretarki Sveta predložen elektronski naslov, na katerega naj se povabi še enega člana v delovni prostor že navedenega orodja. Sekretarka je povedala, da je mesečna cena za ChatGPT Business je trenutno cca. 26 € na uporabnika ter da sta imela junija dostop do uporabe orodja predsednik in sekretarka.
Predsednik Sveta je predlagal sprejetje naslednjega sklepa:
Sklep 3: 
Potrdi se zapisnik 11. korespondenčne seje Sveta za radiodifuzijo v predloženem besedilu. Potrjen zapisnik se pošlje v vednost AKOS-u.
Svet za radiodifuzijo sprejme sklep, da se orodje ChatGPT business za delo SRDF omogoči še enemu uporabniku – članu SRDF, za kar se sekretarki predloži elektronski naslov.
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

[bookmark: _Hlk228268146]K točki 4.: Seznam pomembnejših dogodkov za televizijski prenos – seznanitev 
Predsednik Sveta je na kratko opisal potek in vsebino predstavitve slovenskega seznama pomembnejših dogodkov za televizijski prenos na 60. seji Odbora za stike Direktive za avdiovizualne medijske storitve, ki je potekala 23. junija 2026, ter pojasnil nadaljnje časovnice, predstavljene s strani predstavnikov Evropske komisije. Seja Odbora za stike je potekala skladno z drugim odstavkom 14. člena navedene Direktive 2010/13/EU. Vse člane je seznanil tudi z dodatnimi pojasnili, ki so bili poslani na dodatno vprašanje delegacije ene od držav članic. 
Predsednik Sveta je tudi pojasnil, da se je seja Odbora pričela z zamudo zaradi tehničnih težav na strani Odbora. Poleg tega je izpostavil, da je moral na zaprosilo predstavnikov Evropske komisije pri predstavitvi slovenskega seznama govoriti počasi in zelo na glas, da so lahko prevajalci dovolj dobro slišali in da so lahko izvedli prevajanje. S strani predstavnika ene države članice je bilo podano dodatno vprašanje, ki je bilo naknadno poslano tudi pisno, in na katerega je Svet podal dodatna pojasnila. Predstavnik države članice je izpostavil tudi vsebinske razlike pri prevodih gradiv v nemški in v angleški jezik, tako pri slovenskem kot pri poljskem seznamu. 
Na seji je potekala tudi razprava o pripravi obvestila za javnost v zvezi z odločitvijo Odbora za stike v primeru, če bo predlagani seznam na Odboru potrjen. 
Po razpravi je predsednik Sveta predlagal sprejetje naslednjega sklepa:
Sklep 4: 
Svet za radiodifuzijo se seznanja z dopolnitvijo podatkov in pojasnil, ki jih je Evropski komisiji posredoval za predložitev predstavnikom Odbora za stike kot odgovor na vprašanje, zastavljeno v okviru predstavitve seznama.
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

K točki 5.: Posvet Sveta za radiodifuzijo o tehnološkem razvoju radia in radijskih storitev v obdobju 2026–2035 – obravnava 
Predsednik Sveta za radiodifuzijo je prisotne seznanil s poslanimi vabili in prejetimi odzivi do zdaj vabljenih. Rok za potrditev sodelovanja na posvetu je bil vabljenim dan do 31. julija, rok za naslov prispevka pa do 31. avgusta 2026. Sekretarka Sveta je prejela tudi vprašanje potencialnih sodelujočih, ki lepo prosijo za odgovor. Na seji so se člani Sveta dogovorili, da pojasnilo glede posveta pripravita predsednik Sveta in sekretarka. Razprava je potekala tudi glede dodatnih govorcev, poudarjeno je bilo, da naj bodo teme usmerjene v prihodnost. Dogovorjeno je bilo tudi, koga naj se poskusi pridobiti na posvet. 
Po razpravi je predsednik Sveta predlagal sprejetje naslednjega sklepa:
Sklep 5: 
Člani Sveta za radiodifuzijo se seznanijo z organizacijskimi aktivnostmi Sveta za radiodifuzijo glede posveta Tehnološki razvoj radia in radijskih storitev v obdobju 2026–2035. 
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

K točki 6.: Razno 
6.1 Ustanovitveni akt SRDF
Predsednik Sveta je prisotne seznanil, da je bila ministrici za kulturo dne 2. 7. 2026 poslana poizvedba glede obravnave predloga spremembe Ustanovitvenega akta Sveta za radiodifuzijo. Ministrici je bilo pojasnjeno tudi, kakšen je predlog Sveta ter razlogi zanj. Dne 7. julija 2026 je Ministrstvo za kulturo pobudo za spremembo ustanovitvenega akta Sveta za radiodifuzijo posredoval Državnemu zboru RS in pri tem navedel, da v skladu s 93. členom Zakona o medijih (Uradni list RS, št. 69/25) Državni zbor Republike Slovenije imenuje člane SRDF ter z aktom o ustanovitvi določi njegovo podrobnejšo organizacijo in delovanje. V zvezi z navedenim so se člani Sveta strinjali, da naj Svet zaprosi za sestanek na Odboru za kulturo pri Državnem zboru. 
Po razpravi je predsednik Sveta predlagal sprejetje naslednjega sklepa:
Sklep 6.1: 
[bookmark: _Hlk234415050]Svet za radiodifuzijo se seznani s poizvedbo, poslano ministrici za kulturo glede pobude za spremembo Ustanovitvenega akta Sveta za radiodifuzijo ter z odstopom pobude Državnemu zboru Republike Slovenije. 
Svet za radiodifuzijo sklene, da v zvezi s pobudo za spremembo Ustanovitvenega akta Sveta za radiodifuzijo predlaga izvedbo sestanka na Odboru za kulturo v Državnem zboru Republike Slovenije.
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

6.2 Pravilnik AKOS o službenih poteh
Predsednik Sveta je pojasnil, da so člani Sveta za radiodifuzijo pred sejo v seznanitev prejeli Pravilnik o službenih potovanjih, ki velja za uslužbence AKOS. Na prejšnji seji SRDF je namreč predstavnik AKOS-a predlagal način delovanja med AKOS in SRDF glede delovnih poti in delovnih stroškov na način, da bi se vsebina Pravilnika glede stroškov službenih poti, ki velja za zaposlene na AKOS, uporabljala tudi za člane SRDF. 
V zvezi z navedenim je namestnik predsednika Sveta dejal, da se načeloma strinja z navedenim, vendar pa želi, da se najprej reši situacija glede statusa Sveta. Tak način delovanja se mu sicer zdi primeren začasno, če se bo pa status SRDF spreminjal, naj se pa tudi to potem določi s tem aktom in v dogovoru z AKOS-om. 
Član Sveta, g. Markič, je dejal, da bi bilo treba stroške za naloge Sveta dodati v pravilnik AKOS, in zapisati, da se pravilnik uporablja smiselno tudi za SRDF, sicer ne vidi smisla, da se SRDF in AKOS dogovarjata glede stroškov. 
Predstavnik AKOS-a je nato povedal, da je bil pravilnik poslan le kot primer in da meni, da je v pristojnosti SRDF, da se odloča, kdaj in kam gre SRDF. Na AKOS naj tega torej ne bi potrjevali, temveč naj bi bila odgovornost glede službenih poti na SRDF. Določbe pravilnika bi se uporabljale le glede npr. upravičenosti do višine stroška hotela, poti itd. Poleg tega pa bi zapisali, kateri členi pravilnika bi veljali za SRDF. Potrjevanje naj tudi ne bi bilo na strani direktorja AKOS. 
[bookmark: _GoBack]Član Sveta, g. Markič, je nato dejal, da za samo službeno pot odgovarja Svet s sklepom oz. predsednik Sveta, AKOS pa naj le pregleda dokumentacijo glede izplačila stroškov. 
Po razpravi je predsednik Sveta predlagal sprejetje naslednjega sklepa:
[bookmark: _Hlk234480386]Sklep 6.2: 
Svet za radiodifuzijo sklene, da se do normativne ureditve statusa Sveta za radiodifuzijo glede višine povračila stroškov delovnih poti članov Sveta smiselno uporabljajo določbe Pravilnika o službenih potovanjih, ki velja za AKOS. 
Po normativni ureditvi statusa Sveta za radiodifuzijo bo Svet ponovno preučil način ureditve povračila stroškov v zvezi z delom Sveta. 
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

6.3 Realizacija sredstev za 2026
Člani Sveta so se seznanili z realizacijo sredstev SRDF v letu 2026, in sicer s porabo, ki je bila knjižena do vključno 30. 6. 2026. Sekretarka Sveta je člane opomnila še na načrtovana sredstva za leto 2026 za najem domene SRDF (za e-maile), ki še niso bila realizirana. Člani Sveta so v zvezi z navedenim dejali, da domene zaenkrat ne bodo naročali. 
Po razpravi je predsednik Sveta predlagal sprejetje naslednjega sklepa:
Sklep 6.3: 
Svet za radiodifuzijo se seznani z realizacijo sredstev SRDF v letu 2026.
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

6.4 Mesečne nagrade, potni stroški za julij 2026 ter datum seje avgusta 2026
Sklep 6.4: 
Svet za radiodifuzijo sprejme sklep o mesečnih nagradah za julij 2026 in sklep o višini povračil dela potnih stroških za mesec junij 2026 ter stroškov za mesec julij 2026.
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.
Svet za radiodifuzijo potrdi predvideni datum 52. redne seje Sveta, ki bo potekala 11. avgusta 2026 s pričetkom ob 16. uri. 
Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

Seja se je zaključila ob 17.24.

Zapisala: 
[image: Logotip Sveta za radiodifuzijo. ]

Mateja Grmek
Sekretarka Sveta za radiodifuzijo
Dr. Jurij Franc Tasič
Predsednik Sveta za radiodifuzijo

Vročiti: 
· Ministrstvo za kulturo, Maistrova ulica 10, 1000 Ljubljana, gp.mk@gov.si - elektronsko;
· Agencija za komunikacijska omrežja in storitve RS, Stegne 7, 1000 Ljubljana, info.box@akos-rs.si - elektronsko;
· javna objava na uradnem spletišču Sveta za radiodifuzijo (www.srdf.si).

